**Neil Harris** (s. 12. heinäkuuta 1977 Orsett, Essex, Englanti, Britannia) on englantilainen jalkapallovalmentaja. Hän valmentaa Englannin mestaruussarjassa pelaavaa Millwallia, jota edusti aiemmin pitkään pelaajana. Hän oli pelipaikaltaan hyökkääjä.

Ura pelaajana
-------------

Millwall hankki Harrisin maaliskuussa 1998 Football Leaguen ulkopuolisesta Cambridge Citystä 30 000 punnan siirtosummalla. Cambridgessä hän oli aloittanut vuonna 1996 ja pelannut sitä ennen muun muassa Maldon Townissa. Harris edusti Millwallia Englannin toiseksi ja kolmanneksi korkeimmilla sarjatasoilla. Hän oli kaudella 2000–2001 silloisen 2. divisioonan (myöhemmältä nimeltään ykkösliiga) paras maalintekijä. Millwall voitti tuolla kaudella sarjansa ja nousi näin 1. divisioonaan (myöhemmältä nimeltään mestaruussarja). Vuonna 2004 joukkue ylsi FA Cupin loppuotteluun Manchester Unitedia vastaan. Harris pelasi Unitedin voittoon päättyneessä ottelussa 75 minuuttia.

Harris oli joulukuussa 2004 muutaman ottelun ajan lainalla Cardiff Cityssä ennen siirtoa Nottingham Forestiin tammikuussa 2005. Nottingham putosi kauden päätteeksi ykkösliigaan. Harris oli kauden 2005–2006 pääosin lainalla toisessa ykkösliigaseurassa Gillinghamissa. Hänen maalimääränsä laskivat näinä vuosina huomattavasti. Hän aloitti kauden 2006–2007 Nottinghamissa, mutta palasi kesken kauden pysyvällä siirrolla Millwalliin, joka sekin pelasi tuolloin ykkösliigassa pudottuaan mestaruussarjasta edellisvuonna.

Tammikuussa 2009 Harris ohitti Teddy Sheringhamin Millwallin kaikkien aikojen maalintekijänä 112:nnella osumallaan kaikki kilpailut mukaan lukien. Yhteensä hän teki seuralle 138 maalia vuosina 1998–2004 ja 2007–2011. Hän lopetti pelaajauransa vuonna 2013 edustettuaan kaksi viimeistä kauttaan poikavuosien suosikkijoukkuettaan Southend Unitedia kakkosliigassa. Jälkimmäisellä kaudella polvivamma rajoitti hänen ottelumääränsä kymmeneen.

Ura valmentajana
----------------

Harris palkattiin Millwallin valmennusryhmään heinäkuussa 2013, kuukausi lopettamisilmoituksensa jälkeen, ja joulukuusta 2013 tammikuuhun 2014 hän toimi kolmen ottelun ajan seuran väliaikaisena päävalmentajana Steve Lomasin irtisanomisen jälkeen. Maaliskuussa 2015 hänestä tuli uudelleen seuran vastuuvalmentaja, aluksi väliaikaisratkaisuna Ian Hollowayn irtisanomisen jälkeen. Kuukausi myöhemmin hänet vakinaistettiin.

Millwall putosi vuonna 2015 ykkösliigaan, mutta palasi kaksi vuotta myöhemmin mestaruussarjaan nousukarsinnan kautta, voitettuaan nousufinaalissa Bradford Cityn. Joukkue oli yltänyt nousufinaaliin myös vuotta aiemmin, Harrisin ensimmäisellä täydellä kaudella vakinaisena päävalmentajana, mutta hävisi silloin Barnsleylle.

Yksityiselämä
-------------

Harris on naimisissa ja hänellä on kolme lasta, poika ja kaksi tytärtä.

Harris sairasti kivessyövän 23–24-vuotiaana. Tauti havaittiin aikaisessa vaiheessa kevätkesällä 2001 ja hän pelasi ensimmäisen ottelunsa toipumisensa jälkeen jo saman vuoden syksyllä.

Lähteet
-------

1. 1 2 3  Management *MillwallFC.co.uk*. Viitattu 21.7.2019. (englanniksi)
2. 1 2 3  Neil Harris Transfermarkt-sivustolla (englanniksi)
3. ↑  Jiggins, Paul: Neil Harris became Mr Millwall after Liverpool rejected the chance to sign him *The Sun*.  18.5.2017. Viitattu 21.7.2019. (englanniksi)
4. ↑  Aarons, Ed: Neil Harris: ‘Being a Millwall manager who defies the odds is wonderful’ *The Guardian*.  19.4.2018. Viitattu 21.7.2019. (englanniksi)
5. 1 2  Percival, Ryan: Neil Harris - 17 years since becoming a Lion *EFL.com*.  25.3.2015. Viitattu 21.7.2019. (englanniksi)
6. ↑  Man Utd win FA Cup *BBC Sport*.  22.5.2004. Viitattu 21.7.2019. (englanniksi)
7. ↑  Neil Harris breaks Teddy Sheringham's Mllwall record *The Telegraph*.  13.1.2009. Viitattu 21.7.2019. (englanniksi)
8. 1 2  Neil Harris: Southend United and ex-Millwall striker retires *BBC Sport*.  21.6.2013. Viitattu 21.7.2019. (englanniksi)
9. ↑  Harford named as Millwall number two *EFL.com*.  22.7.2013. Viitattu 21.7.2019. (englanniksi)
10. ↑  Millwall: Caretaker boss Neil Harris looks to instil belief in squad *BBC Sport*.  16.3.2015. Viitattu 21.7.2019. (englanniksi)
11. 1 2  Millwall appoint Harris on permanent basis *FourFourTwo*.  29.4.2015. Viitattu 21.7.2019. (englanniksi)
12. 1 2  Jiggins, Paul: Millwall boss Neil Harris: "Cancer hit me like a steam train in the face, but look at me now" *The Sun*.  1.11.2018. Viitattu 21.7.2019. (englanniksi)
13. ↑  Spall, Leo: Cheers and tears as Harris returns *Evening Standard*.  19.9.2001. Viitattu 21.7.2019. (englanniksi)


|  |  |  |
| --- | --- | --- |
| Edeltäjä:**Ian Holloway** | **Millwallin päävalmentaja**3/2015– | Seuraaja:**–** |